Van egy kis gond, váratlanul kikapcsol az iPhone-ok egy része
Rövid idő alatt több tucat felhasználó jelezte, hogy az iOS operációs rendszer legutóbbi verzióinak telepítése után váratlanul kikapcsolnak a telefonjaik, és nem is a szokásos módon kell visszakapcsolni őket.
Az Apple fórumán, a független Redditen és a MacRumors híroldalon is tucatjával olvasni azokat a felhasználói panaszokat, amelyek szerint a készülékek minden látható indok nélkül kikapcsolnak, visszakapcsolni pedig nem a szokásos módon lehet őket, hanem a bekapcsoló és a home gomb 10 másodperces, együttes lenyomásával, ami egyúttal a készülék gyári visszaállítását is jelenti.

A MacRumorshoz érkezett jelzések alapján a legnagyobb arányban az egy hete piacra került új iPhone-okon jön elő a probléma, de néhány korábbi modell is érintett. A hiba előfordulása szoftververziónként is változik: van olyan, aki az iOS 9.0.0 verzióját használva találkozott a gonddal, de legtöbben az újabb, 9.0.1, 9.0.2 és csak az egyelőre csak néhányak által próbálgatott 9.1 verzió bétájánál jelezték a problémát.

A The Telegraph azt írja: az érintettek közül többen azt is tapasztalják, hogy a visszakapcsoláskor az ujjlenyomat-olvasóként is funkcionáló home gomb szokatlan melegedésbe kezd.

A hibát előidéző ok egyelőre egyértelmű, vannak, akiknél használat közben kapcsol ki a készülék, másoknál viszont akkor, amikor nem is érnek hozzá, készenléti állapotban. Azt sem lehet tudni, hogy a jelenség mennyire általános, illetve a kiváltó ok ismeretlensége miatt az is kérdéses, hogy csak bizonyos felhasználóknál üt be a jelenség, vagy idővel mindenhol előfordulhat.

Az új iPhone-ok ezzel együtt minden eddiginél jobban teljesítenek: a nyitóhétvégén 13 millió darab kelt el belőlük.
iPhone 6s Plus iOS 9 iOS 9.0.1 Apple iOS 9.0.2 iPhone 6s szoftverhiba kikapcsol az iPhone iPhone 6 iPhone iOS 9.1 iPhone 6 Plus